Na osnovu člana 43. stav 1. tačka 30) Statuta opštine Bar („Sl. List CG – opštinski propisi″, broj 37/18) i člana 11 Odluke o osnivanju Društva sa ograničenom odgovornošću „Vodovod i kanalizacija″ Bar ( „Sl. List CG – opštinski propisi″, br. 10/16 i \_\_/21), Skupština opštine Bar je na sjednici održanoj \_\_.12. 2021 godine, donijela

**S T A T U T**

**Društva sa ograničenom odgovornošću**

**„Vodovod i kanalizacija″ Bar**

**I OSNOVNE ODREDBE**

**Član 1.**

Ovim Statutom uređuju se osnovna pitanja značajna za organizaciju i poslovanje Društva sa ograničenom odgovornošću „Vodovod i kanalizacija″ Bar ( u daljem tekstu: Društvo), a naročito: naziv, sjedište i djelatnost Društva, iznos kapitala, organi Društva i njihova prava i obaveze, zastupanje Društva, poslovna tajna i druga pitanja u skladu sa zakonom i odlukom o osnivanju.

**Član 2.**

Osnivač Društva je Skupština opštine Bar ( u daljem tekstu: Osnivač).

Društvo se osniva za rad na neodređeno vrijeme.

**II NAZIV I SJEDIŠTE DRUŠTVA**

**Član 3.**

Naziv Društva je Društvo sa ograničenom odgovornošću „Vodovod i kanalizacija″ Bar.

Skraćeni naziv Društva je „ ViK″ doo Bar.

**Član 4.**

Sjedište Društva je u Baru, ulica Branka Čalovića broj 2.

**Član 5.**

Društvo ima pečat i štambilj.

Pečat služi za potvrđivanje autentičnosti akata Društva, a štambilj za prijem akata.

Pečat je okruglog oblika prečnika 30 mm sa sledećim tekstom: Društvo sa ograničenom odgovornošću „Vodovod i kanalizacija″ Bar.

Štambilj je pravougaonog oblika dimenzija 50 mm x 25 mm sa sledećim tekstom: Društvo sa ograničenom odgovornošću „Vodovod i kanalizacija″ Bar, kao i praznim prostorom za upis broja i datuma zavođenja akata.

**Član 6.**

Društvo ima svoj znak.

Znak je krug plave boje u koji su upisana slova „ ViK″, a ispod njih riječ „ Bar″.

**III DJELATNOST DRUŠTVA**

**Član 7.**

Društvo obavlja sledeće regulisane komunalne djelatnosti:

36.00 Snabdijevanje vodom koje obuhvata:

* sakupljanje, prečišćavanje i distribuciju vode,
* sakupljanje vode sa izvora i bunara, prečišćavanje i distribucija cjevovodom za potrebe domaćinstva i industriju na teritoriju Opštine Bar.

37.00 Prečišćavanje i odvođenje otpadnih voda i pružanja usluga čišćenja septičkih jama, koje obuhvata:

* skupljanje i transport komunalnih atmosferskih i drugih otpadnih voda sa područja Opštine Bar,
* održavanje kanalizacionog sistema i postrojenja za prečišćavanje otpadnih voda,
* prečišćavanje otpadnih voda iz kanalizacionog sistema i drugih sistema za odvođenje otpadnih voda,
* obrada i tretman mulja, njegova upotreba, reciklaža i odlaganje i
* održavanje sistema za prihvat i odvođenje atmosferskih voda.

**Član 8.**

Društvo pored djelatnosti iz člana 7. ovog statuta, obavlja i djelatnosti koje nijesu regulisane komunalne djelatnosti, i to:

43.22 Postavljanje vodovodnih i kanalizacionih sistema

- instaliranje vodovodnog i kalnalizacionog sistema, uključujući dogradnju, adaptaciju, održavanje i popravke.

71.12 Inžinjerske djelatnosti i tehničko savjetovanje

- izrada tehničke dokumentacije: planova i projekata iz oblasti hidrotehnike, građevinskih projekata za objekte hidrotehnike, projekata instalacija, uredjaja i postrojenja vodovoda i kanalizacije i

-pružanje geoprostornih ( kartografskih ) informacija za hidrotehničke instalacije.

Za djelatnosti iz stava 1. ovog člana, Društvo vodi posebnu knjigovodstvenu evidenciju.

**IV OSNOVNI KAPITAL**

**Član 9.**

Osnovni kapital Društva čini osnovni kapital Javnog preduzeća „Vodovod i kanalizacija″ Bar, koje je registrovano u Centralnom registru privrednih subjekata u Podgorici. U skladu sa tim, osnovni kapital Društva čine pokretne i nepokretne stvari, novčana sredstva i druga imovinska prava preuzeta od Javnog preduzeća „Vodovod i kanalizacija″ Bar čiji će iznos procijeniti ovlašćeni nezavisni procjenjivač, u skladu sa zakonom.

**Član 10.**

Finansiranje obavljanja regulisanih komunalnih djelatnosti i tekućeg održavanja komunalne infrastrukture, opreme i sredstava vrši se iz sopstvenih prihoda Društva, a investiciono održavanje iz budžeta opštine i drugih izvora koje utvrdi Osnivač u skladu sa zakonom.

Sredstva za obavljanje djelatnosti koje nemaju karakter regulisanih komunalnih djelatnosti, obezbjeđuju se iz sopstvenih prihoda Društva.

**ORGANI DRUŠTVA**

**Član 11.**

Društvom upravlja Osnivač na način i pod uslovima utvrđenim zakonom, osnivačkim aktom i Statutom Društva preko organa Društva.

Organi Društva su Odbor direktora i Izvršni direktor.

**Član 12.**

Osnivač Društva ima ovlašćenja skupštine društva.

Osnivač:

1. vrši izmjene i dopune osnivačkog akta Društva;
2. donosi Statut Društva;
3. donosi izmjene i dopune Statuta Društva;
4. donosi Godišnji program rada Društva;
5. usvaja Godišnji izvještaj o realizaciji programa rada Društva;
6. daje saglasnost na prijedlog cijena za obavljanje regulisanih komunalnih djelatnosti;
7. imenuje i razrješava članove Odbora direktora;
8. određuje visinu naknade članovima Odbora direktora;
9. imenuje i razrješava Izvršnog direktora;
10. odlučuje o načinu pokrića gubitka Društva;
11. odlučuje o pokretanju postupka likvidacije, restrukturiranju, kao i o podnošenju predloga za pokretanje stečajnog postupka;
12. odlučuje o promjeni oblika organizovanja Društva;
13. vrši druge poslove u skladu sa zakonom, osnivčkim aktom i statutom Društva.”
14. **Odbor direktora**

**Član 13.**

Odbor direktora:

1. predlaže Osnivaču Statut Društva;
2. predlaže Osnivaču izmjene i dopune Statuta Društva;
3. upravlja Društvom i daje smjernice Izvršnom direktoru u pogledu vođenja poslova Društva;
4. podnosi nadležnom radnom tijelu Osnivača prijedlog za imenovanje i razrješenje Izvršnog direktora;
5. utvrđuje poslovnu strategiju Društva u skladu sa smjernicama Osnivaču;
6. vrši nadzor nad poslovanjem Društva;
7. utvrđuje prijedlog Godišnjeg programa rada Društva;
8. utvrđuje prijedlog Godišnjeg izvještaja o realizaciji programa rada Društva;
9. imenuje Revizijski odbor, ukoliko je njegovo imenovanje po zakonu obavezno;
10. donosi Poslovnik o radu;
11. izvršava odluke Osnivača;
12. donosi opšte akte Društva;
13. usvaja periodične izvještaje Izvršnog direktora o poslovanju Društva;
14. vrši druge poslove u skladu sa zakonom i Statutom Društva.”

**Član 14**

Odbor direktora ima pet članova od kojih dva moraju biti nezavisni članovi.

Odbor direktora se imenuje na period od četiri godine.

Odbor direktora punovažno zasijeda i donosi odluke većinom ukupnog broja članova.

U radu Odbora direktora učestvuje Izvršni direktor, bez prava odlučivanja.

**Član 15.**

Konstituisanje Odbora direktora vrši se na prvoj sjednici koja se mora održati u roku od 8 dana od dana imenovanja članova Odbora direktora.

**Član 16.**

Odbor direktora ima predsjednika.

Predsjednika Odbora direktora biraju članovi Odbora iz svog sastava na prvoj sjednici Odbora direktora.

Odbor direktora može da razriješi i izabere novog predsjednika Odbora u bilo koje vrijeme, bez navođenja razloga.

**Član 17.**

Predsjednik Odbora direktora saziva i vodi sjednice Odbora i vrši druge poslove u skladu sa Poslovnikom.

**Član 18.**

Članovi Odbora direktora imaju pravo na naknadu za svoj rad.

Visina naknade za predsjednika Odbora direktora iznosi 50% od jedne prosječne zarade zaposlenih u Društvu u predhodnoj godini.

Visina naknade za člana Odbora direktora iznosi 40% od jedne prosječne zarade zaposlenih u Društvu u predhodnoj godini.

**Član 19.**

Članu Odbora direktora mandat prestaje :

1. istekom perioda na koje je imenovan;
2. kada prestane da ispunjava uslove za članstvo u Odboru propisane zakonom;
3. podnošenjem ostavke i
4. razrješenjem od strane Osnivača.

Odluku o razrješenju člana Odbora direktora, Osnivač može donijeti u bilo koje vrijeme, bez navođenja posebnog razloga za razrješenje.

Predlog za razrješenje člana Odbora direktora podnosi nadležno radno tijelo Osnivača po sopstvenoj inicijativi ili na inicijativu predsjednika Odbora direktora, najmanje dva člana Odbora direktora, predsjednika opštine ili najmanje 1/3 odbornika Osnivača.

U slučaju prestanka članstva u Odboru direktora u jednom od slučajeva iz stava 1 ovog člana, bira se novi Odbor direktora u roku od 60 dana od dana registracije prestanka članstva u Odboru direktora.

**2.Izvršni direktor**

**Član 20.**

Izvršni direktor rukovodi radom Društva.

Izvršni direktor zasniva radni odnos na neodređeno vrijeme i zaključuje ugovor o radu na neodređeno vrijeme, u skladu sa zakonom.

Izvršni direktor se imenuje na period od četiri godine.

Izvršni direktor ne može biti član Odbora direktora.

**Član 21.**

Izvršni direktor:

1. predstavlja i zastupa Društvo;
2. zaključuje ugovore u ime Društva;
3. organizuje i vodi poslove Društva;
4. upravlja imovinom Društva;
5. predlaže akta koja donosi ili utvrđuje Odbor direktora;
6. podnosi periodične izvještaje o poslovanju Društva i druge izvještaje;
7. izvršava odluke Odbora direktora predstavlja i zastupa Društvo;
8. odlučuje o raspolaganju finansijskim sredstvima Društva;
9. odlučuje o pravima i obavezama zaposlenih u vezi sa radom;
10. obavlja druge poslove utvrđene zakonom i Statutom Društva.

**Član 22.**

U okviru svog djelokruga Izvršni direktor donosi: odluke, rješenja, uputstva, naredbe, vrši raspodjelu poslova, izdaje naloge i smjernice za izvršavanje poslova i radnih zadataka, potpisuje finansijsku i drugu dokumentaciju, putne naloge za službena putovanja u zemlji i inostranstvu i dr.

**Član 23.**

Izvršnog direktora imenuje Osnivač na predlog nadležnog radnog tijela Osnivača na osnovu javnog konkursa koji raspisuje Odbor direktora najmanje 60 dana prije prestanka mandata Izvršnog direktora.

Javni konkurs traje 15 dana.

**Član 24.**

Ako Izvršni direktor nije imenovan, Odbor direktora imenovaće vršioca dužnosti Izvršnog direktora iz reda zaposlenih u Društvu i istovremeno raspisati javni konkurs za imenovanje Izvršnog direktora.

Vršilac dužnosti Izvršnog direktora ima sva prava i dužnosti Izvršnog direktora i tu funkciju obavlja do imenovanja Izvršnog direktora, a najduže šest mjeseci od dana njegovog imenovanja.

**Član 25.**

Za izvršnog direktora Društva može biti izabrano lice koje pored opštih uslova predviđenih zakonom za zaključivanja ugovora o radu ispunjava sledeće uslove:

1) da ima podnivo VII1 visokog obrazovanja prema Zakonu o nacionalnom okviru kvalifikacija.

2) da ima 5 godina radnog iskustva na poslovima rukovođenja ili na drugim poslovima koji zahtijevaju samostalnost u radu.

**Član 26.**

Za svoj rad Izvršni direktor odgovara Osnivaču.

**Član 27.**

Izvršni direktor je odgovoran za zakonitost rada Društva i ispunjavanje zakonom propisanih obaveza.

**Član 28.**

Izvršni direktor može biti razriješen prije isteka vremena na koje je imenovan ako:

1. Odboru direktora ne dostavi u roku Godišnji program rada Društva ili Godišnji izvještaj o realizaciji programa rada Društva;
2. Društvo ne izvršava svoje zakonske obaveze;
3. ne izvršava svoje obaveze ili prekorači svoja ovlašćenja utvrđena zakonom, ovom odlukom, Statutom ili drugim opštim aktom Društva;
4. svojim nesavjesnim ili nepravilnim radom ili postupanjem suprotno pažnji dobrog privrednika nanese Društvu štetu u većem obimu;
5. ne izvršava odluke Odbora direktora;
6. pravosnažnom presudom bude osuđen za djela koje ga čini nedostojnim za vršenje funkcije.

**Član 29.**

Postupak za razrješenje Izvršnog direktora mogu pokrenuti Odbor direktora, predsjednik opštine ili najmanje 1/3 odbornika Osnivača.

O razrješenju Izvršnog direktora odlučuje Osnivač i o tome donosi odluku u roku ne dužem od 30 dana od dana pokretanja postupka.

**Član 30.**

U slučaju prestanka mandata Izvršnog direktora prije isteka vremena na koje je imenovan, Odbor direktora, do imenovanja novog Izrvršnog direktora, imenuje vršioca dužnosti Izvršnog direktora iz reda zaposlenih u Društvu i istovremeno raspisuje javni konkurs za imenovanje novog Izvršnog direktora.

Osnivač je dužan da imenuje novog Izvršnog direktora u roku od 60 dana od dana registracije prestanka mandata Izvršnog direktora u CRPS.

**IV ZAŠTITA ŽIVOTNE SREDINE**

**Član 31.**

Društvo je dužno da u obavljanju svoje djelatnosti čuva vrijednosti i obezbjeđuje uslove za zaštitu i unapređivanje životne sredine i da sprečava uzroke i otklanja štetne posljedice koje ugrožavaju prirodu i radom stvorene vrijednosti čovjekove okoline.

**Član 32.**

Odbor direktora Društva utvrđuje mjere i sredstva kojima se obezbjeđuje zaštita životne sredine.

Utvrđivanje mjera i sredstava iz stava 1. ovog člana vrši se na predlog Izvršnog direktora Društva.

**VII INFORMISANJE I ODNOS SA JAVNOŠĆU**

**Član 33.**

Rad Društva je javan.

Društvo je dužno da ima veb sajt.

Za davanje obavještenja o radu i poslovanju društva ovlašćen je Izvršni direktor Društva ili drugo lice koje on ovlasti.

**Član 34.**

Zaposleni u Društvu imaju pravo da budu redovno, blagovremeno i potpuno obavješteni o svojim pravima i obavezama na radu i po osnovu rada.

Obavještavanje zaposlenih u Društvu se vrši preko oglasne table ili na drugi pogodan način.

**Član 35.**

Za istinito, blagovremeno i potpuno informisanje odgovoran je Izvršni direktor.

**VIII POSLOVNA TAJNA**

**Član 36.**

U interesu čuvanja bezbijednosti i uspješnog privređivanja Društva pojedini podaci o poslovanju, razvoju i odnosima u Društvu predstavljaju poslovnu tajnu i mogu se saopštavati trećim licima samo na način propisan zakonom, ovim Statutom ili drugim opštim aktom.

**Član 37.**

Poslovnom tajnom smatraju se isprave i podaci čije bi saopštenje neovlašćenim licima, zbog njihove prirode i značaja bilo protivno interesima Društva.

Isprave i podatke koji predstavljaju poslovnu tajnu može drugim licima saopštiti samo Izvršni direktor Društva ili lice koje on ovlasti.

**Član 38.**

Sve isprave i podaci koji predstavljaju poslovnu tajnu nose oznaku „ POSLOVNA TAJNA″ i posebno se čuvaju i arhiviraju.

Poslovnu tajnu dužni su da čuvaju svi zaposleni koji na bilo koji način saznaju za ispravu ili podatke koji predstavljaju poslovnu tajnu.

Dužnost čuvanja poslovne tajne ne prestaje prestankom zaposlenja u Društvu.

**Član 39.**

Isprave i podaci koji predstavljaju poslovnu tajnu utvrđuje Odbor direktora posebnom odlukom.

**IX OPŠTI AKTI DRUŠTVA**

**Član 40.**

Opšti akti Društva su Statut i drugi opšti akti.

**Član 41.**

Statut je opšti pravni akt Društva kojim se uređuju najvažniji odnosi i pitanja u Društvu.

**Član 42.**

Statut Društva može se mijenjati ili dopunjavati.

Postupak za izmjene i dopune Statuta pokreće Odbor direktora po sopstvenoj inicijativi ili na inicijativu Izvršnog direktora.

Predlog za izmjene i dopune Statuta Odbor direktora razmatra na svojoj prvoj sjednici po pokretanju postupka.

**Član 43.**

Izmjene i dopune Statuta donose se na način na koji se donosi Statut.

**Član 44.**

Drugi opšti akti Društva su: pravilnici i odluke kojima se na opšti način uređuju određena pitanja.

Pravilnik je opšti akt kojim se na osnovu Statuta ili neposredno na snovu zakona, cjelovito uređuje određena vrsta unutrašnjeg odnosa Društva ili više vrsta ovih odnosa.

Odlukom kao opštim aktom se na opšti način uređuje određeno pitanje ili manja grupa pitanja ili pojedino pitanje unutrašnjeg odnosa Društva.

**Član 45.**

Pravilnike i odluke, kojima se na opšti način uređuju određena pitanja donosi Odbor direktora Društva i moraju biti u saglasnosti Statutom Društva.

**Član 46.**

Pojedinačni akti koje donose organi i ovlašćeni pojedinci u Društvu, moraju biti u skladu sa opštim aktima Društva.

**Član 47.**

Opšti akti Društva mijenjaju se na način i po postupku koji važi za njihovo donošenje.

**Član 48.**

Opšti akti Društva stupaju na snagu narednog dana od dana objavljivanja na oglasnoj tabli Društva, ako opštim aktom nije drugačije određeno.

**Član 49.**

Društvo ima Kolektivni ugovor.

Kolektivni ugovor zaključuju Odbor direktora, Izvršni direktor i Sindikalna organizacija Društva.

**X PRESTANAK RADA DRUŠTVA**

**Član 50.**

Društvo prestaje sa radom u slučajevima i pod uslovima propisanim zakonom.

**XI PRELAZNE I ZAVRŠNE ODREDBE**

**Član 51.**

Danom stupanja na snagu ovog Statuta prestaje da važi Statut Društva sa ograničenom odgovornošću „Vodovod i kanalizacija” Bar brojevi 6625 od 26.09.2016 godine, 8310 od 16.10.2017 godine i 296 od 21.01.2019 godine.

**Član 52.**

Ovaj Statut stupa na snagu narednog dana od dana donošenja.

**SKUPŠTINA OPŠTINE BAR**

**Broj:030-\_\_\_\_\_\_\_\_ PREDSJEDNICA,**

**Bar, \_\_\_\_\_\_\_\_ 2021 godine Milena Božović**